text: Plejecenter i Vejle får dom i Højesteret
  21 februar 2012 kl. 11.52
  Plejecentret PlejeRingen skal betale 108.000 kr. til en tidligere ansat for uberettiget afskedigelse. Centret fyrede uden at vide det en gravid, men Højesteret afgjorde, at det er imod reglerne.
  Den pågældende medarbejder havde sygemeldt sig i fire dage. På det tidspunkt vidste hun ikke, at hun var gravid. Sygemeldingen førte til en fyring. Det skulle dog vise sig at blive en dyr beslutning.
  Højesteret afgjorde nemlig, at på trods af, at PlejeRingen ikke vidste, at kvinden var gravid, så måtte centret ikke fyre en gravid, der var sygemeldt på grund af sin graviditet.
  
  Vigtig sag for gravide
  FOA, der har ført sagen, kalder dommen for opsigtsvækkende.
  - Afgørelsen betyder, at selv om en arbejdsgiver ikke ved, at det er en gravid, han fyrer, så er afskedigelsen stadig uberettiget, hvis den skyldes sygdom grundet gener fra graviditet. Med andre ord, så skal afskedigelsen annulleres ? ellers kommer det til at koste, siger Dennis Kristensen, forbundsformand i FOA.
  